b'\n_START_ARTICLE_\nTarptautin\xc4\x97 humanitarin\xc4\x97 teis\xc4\x97\n_START_PARAGRAPH_\nTarptautin\xc4\x97 humanitarin\xc4\x97 teis\xc4\x97 (toliau\xc2\xa0\xe2\x80\x93 THT), taip pat humanitarin\xc4\x97 teis\xc4\x97, dar kitaip vadinama ginkluot\xc5\xb3 konflikt\xc5\xb3 teis\xc4\x97 arba karo teis\xc4\x97\xc2\xa0\xe2\x80\x93 tarptautin\xc4\x97s teis\xc4\x97s po\xc5\xa1akis; sistema teis\xc4\x97s norm\xc5\xb3, reguliuojan\xc4\x8di\xc5\xb3 ginkluot\xc5\xb3 konflikt\xc5\xb3 \xc5\xa1ali\xc5\xb3 teisin\xc4\x99 pad\xc4\x97t\xc4\xaf._NEWLINE_Tarptautin\xc4\x97s humanitarin\xc4\x97s teis\xc4\x97s tikslas\xc2\xa0\xe2\x80\x93 su\xc5\xa1velninti ginkluoto konflikto poveik\xc4\xaf apsaugant konflikte nedalyvaujan\xc4\x8dius arba nebedalyvaujan\xc4\x8dius asmenis ir reglamentuojant karo veiksm\xc5\xb3 vykdymo priemones ir metodus._NEWLINE_Valstyb\xc4\x97s privalo laikytis tarptautin\xc4\x97s humanitarin\xc4\x97s teis\xc4\x97s taisykli\xc5\xb3, kurios jiems privalomos pagal sutart\xc4\xaf arba kurios yra paprotin\xc4\x97s tarptautin\xc4\x97s teis\xc4\x97s dalis. Jos taip gali b\xc5\xabti taikomos nevalstybiniams subjektams. Toks laikymasis yra tarptautinio lygio klausimas. Be to, vykdyti susitarimus pasibaigus konfliktui tampa sunkiau d\xc4\x97l THT pa\xc5\xbeeidim\xc5\xb3 sukelt\xc5\xb3 kan\xc4\x8di\xc5\xb3 ir sunaikinimo. Tod\xc4\x97l politiniais ir humanitariniais sumetimais svarbu gerinti THT laikym\xc4\x85si visame pasaulyje.\n_START_SECTION_\nRaida\n_START_PARAGRAPH_\nTarptautin\xc4\x97 humanitarin\xc4\x97 teis\xc4\x97 atsirado siekiant pusiausvyros tarp karin\xc4\x97s b\xc5\xabtinyb\xc4\x97s ir humanitarini\xc5\xb3 klausim\xc5\xb3. THT nustato taisykles, kuriomis siekiama apsaugoti asmenis, tiesiogiai nedalyvaujan\xc4\x8dius arba nebedalyvaujan\xc4\x8dius karo veiksmuose, pavyzd\xc5\xbeiui, civilius asmenis, karo belaisvius ir kitus sulaikytuosius, su\xc5\xbeeistuosius ir sergan\xc4\x8diuosius, bei apriboti karo veiksm\xc5\xb3 vykdymo priemones ir metodus, \xc4\xafskaitant taktik\xc4\x85 ir ginklus, siekiant, kad neb\xc5\xabt\xc5\xb3 be reikalo kankinama ir naikinama.\n_START_SECTION_\nTaikymo sritis\n_START_PARAGRAPH_\nTHT taikoma tarptautiniams ir netarptautiniams ginkluotiems konfliktams, neatsi\xc5\xbevelgiant \xc4\xaf konflikto kilm\xc4\x99. Ji taip pat taikoma d\xc4\x97l ginkluoto konflikto atsiradusiai okupacijai. Tarp valstybi\xc5\xb3 vykstantiems tarptautiniams ginkluotiems konfliktams ir valstyb\xc4\x97je vykstantiems netarptautiniams (ar vidaus) ginkluotiems konfliktams taikomi skirtingi teisiniai re\xc5\xbeimai._NEWLINE_Ar situacija prilyginama ginkluotam konfliktui ir ar tai tarptautinis ar netarptautinis konfliktas\xc2\xa0\xe2\x80\x93 tai susij\xc4\x99 fakto ir teis\xc4\x97s klausimai ir atsakymai \xc4\xaf juos priklauso nuo daugelio veiksni\xc5\xb3. Siekiant nustatyti, ar situacija prilygsta ginkluotam konfliktui ir tod\xc4\x97l tur\xc4\x97t\xc5\xb3 b\xc5\xabti taikoma tarptautin\xc4\x97 humanitarin\xc4\x97 teis\xc4\x97, reik\xc4\x97t\xc5\xb3 visuomet pra\xc5\xa1yti atitinkamos teisin\xc4\x97s konsultacijos ir pakankamos informacijos apie konkret\xc5\xb3 kontekst\xc4\x85._NEWLINE_Sutar\xc4\x8di\xc5\xb3 nuostatos d\xc4\x97l tarptautini\xc5\xb3 ginkluot\xc5\xb3 konflikt\xc5\xb3 yra i\xc5\xa1samesn\xc4\x97s ir visapusi\xc5\xa1kesn\xc4\x97s. Netarptautiniams ginkluotiems konfliktams taikomos \xc5\xbdenevos konvencijoms bendro 3 straipsnio ir 1977\xc2\xa0m. papildomo protokolo (II protokolo), jei atitinkama valstyb\xc4\x97s yra jo \xc5\xa0alis, nuostatos. Paprotin\xc4\x97s tarptautin\xc4\x97s teis\xc4\x97s taisykl\xc4\x97s taikomos tarptautiniams ir vidaus ginkluotiems konfliktams, ta\xc4\x8diau tarp dviej\xc5\xb3 re\xc5\xbeim\xc5\xb3 yra skirtum\xc5\xb3.\n_START_SECTION_\n\xc5\xbdmogaus teisi\xc5\xb3 tarptautin\xc4\x97 teis\xc4\x97 ir THT\n_START_PARAGRAPH_\nSvarbu skirti \xc5\xbemogaus teisi\xc5\xb3 tarptautin\xc4\x99 teis\xc4\x99 nuo THT. Jos yra atskiros teis\xc4\x97s r\xc5\xab\xc5\xa1ys ir yra svarbi\xc5\xb3 j\xc5\xb3 skirtum\xc5\xb3, nors i\xc5\xa1 esm\xc4\x97s abi siekia apsaugoti asmenis. Vis\xc5\xb3 pirma THT taikoma ginkluoto konflikto ar okupacijos atveju. O \xc5\xbemogaus teisi\xc5\xb3 teis\xc4\x97 taikoma kiekvienam atitinkamos valstyb\xc4\x97s jurisdikcijoje esan\xc4\x8diam asmeniui taikos ir ginkluoto konflikto metu. Nors skirtumas atrodo ai\xc5\xa1kus, konkre\xc4\x8dioje situacijoje gali b\xc5\xabti taikomos abiej\xc5\xb3 teisi\xc5\xb3 taisykl\xc4\x97s, tod\xc4\x97l kartais b\xc5\xabtina atsi\xc5\xbevelgti \xc4\xaf j\xc5\xb3 tarpusavio ry\xc5\xa1\xc4\xaf. Ta\xc4\x8diau \xc5\xa1ios gair\xc4\x97s nesusijusios su \xc5\xbemogaus teisi\xc5\xb3 teise.\n_START_SECTION_\nAsmenin\xc4\x97 atsakomyb\xc4\x97\n_START_PARAGRAPH_\nTam tikri rimti THT pa\xc5\xbeeidimai apibr\xc4\x97\xc5\xbeiamai kaip karo nusikaltimai. Karo nusikaltimai gali b\xc5\xabti \xc4\xafvykdyti tokios pa\xc4\x8diomis aplinkyb\xc4\x97mis kaip ir genocidas ar nusikaltimai \xc5\xbemoni\xc5\xa1kumui, bet pastarieji, prie\xc5\xa1ingai nei karo nusikaltimai, nesiejami su ginkluotu konfliktu._NEWLINE_U\xc5\xbe karo nusikaltimus atsakoma asmeni\xc5\xa1kai. Vadovaudamosi nacionalin\xc4\x97s teis\xc4\x97s aktais valstyb\xc4\x97s turi u\xc5\xbetikrinti, kad tariami nusikalt\xc4\x97liai stot\xc5\xb3 prie\xc5\xa1 j\xc5\xb3 \xc5\xa1alies teismus ar b\xc5\xabt\xc5\xb3 perduoti kitos valstyb\xc4\x97s teismams ar tarptautiniam baud\xc5\xbeiamajam tribunolui, pavyzd\xc5\xbeiui, Tarptautiniam Baud\xc5\xbeiamajam Teismui.'